Der er ingen grund til at antage, at der foregår ulovlig overvågning rettet mod Danmark. Sådan har meldingen flere gange lydt fra både statsminister Helle Thorning-Schmidt (S), justitsminister Karen Hækkerup (S) og forsvarsminister Nicolai Wammen (S). Og det bør man stole på, mener Dansk Folkeparti.

»Normalt har jeg ikke tillid til den her siddende regering, men det har jeg lige i den her sag. I netop sager om efterretningstjenesterne, der plejer vi at have fuld tillid til den enhver tid siddende justits- og forsvarsminister, hvad enten vedkommende er rød, blå eller grøn. Det vil vi også vælge at have i denne her forbindelse,« siger partiets udenrigsordfører, Søren Espersen (DF).

Flere eksperter opfordrer i lørdagens udgave af Information regeringen til grundigt at undersøge, om der foregår ulovlig overvågning mod Danmark, og Helle Thorning-Schmidt bør samtidig orientere åbent om de overvågningsaftaler, der er indgået mellem USA og Danmark, lyder det.

Det sker, efter avisen på baggrund af et lækket dokument fra den amerikanske efterretningstjeneste NSA har afsløret, at NSA spionerede mod Danmark og andre lande i forberedelserne til klimatopmødet COP15 i København i 2009.

»Jeg kan ikke vurdere validiteten af sådan nogle dokumenter. Det er derfor, vi har Folketingets Kontroludvalg, som tager sig af efterretningstjenesterne og så samtidig selvfølgelig justitsministeren og forsvarsministeren, som har det overordnede ansvar. Vi kan kun have tillid til ministrene på det her område – og det har vi,« siger Søren Espersen.

Tysklands forbundskansler, Angela Merkel, og den franske præsident, François Hollande, har begge krævet svar fra USAs præsident, Barack Obama, i forbindelse med overvågningen af tyskerne og franskmændene. Og ifølge eksperterne bør Helle Thorning-Schmidt også overveje at tage kontakt til sin amerikanske kollega.

Søren Espersen tror dog, at der allerede er kontakt mellem Det Hvide Hus i USA og Statsministeriet i Danmark.

»Jeg er overbevist om, at der finder en løbende dialog sted mellem Danmarks regering og Amerikas regering om netop de her ting. Det har jeg faktisk fuld tillid til. Jeg anser det som helt selvfølgeligt, at regeringen allerede er i kontakt med USA,« siger DFeren.